Ich wil ein reise
Ich wil ein reise·
wúnschent dc ich wol gevar·
da wirt manig weise·
dv́ lant wil ich brennen gar·
miner frowen riche·
swas ich des bestriche·
dc mv̊z alles werden v́lorn·
si enwende minen zorn·

Helfet singen alle·
mine frúnt vnd zieht ir zv̊·
mit schalle·
dc si mir genade tů·
schriet dc min smerze·
miner frowen herze·
breche vnd in ir oren ge·
si tv̊t mir ze lange we·

 Frowe ich wil mit hulden·
reden ein wening wider dich·
dc solt dv verdulden·
zúrnest dv so swige aber ich·
wiltu dine ivgende
kroͤnen wol mit tvgende·
so wis mir genedig svͤzú fruht
vnd troͤste mich dur dine zuht·

Deutsche Philologie
Deutschland
12. Jahrhundert
13. Jahrhundert
Mittelhochdeutsch
Versdichtung
Codex Manesse